**unde ești acum**

*George Ioniţă*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

unde ești acum când am nevoie de tine

și cerul s-a prăvălit peste mine ca un opac tavan

când florile-au murit

căci ochii mei scurși de lumină

n-au mai zărit petalele-n culoare

când păsările aripi n-au ca să mai zboare

și în abisuri cad

unde ești acum când coșmarul mă bântuie

și ceasul orele îngheață pe un ruginit cadran

în noaptea venită parcă din iad

de ce nimeni nu m-aude

când inima mi-e plină de un gol nemăsurat

unde ești când am nevoie de tine

si te strig neîncetat...neîncetat...

chiar de-mi sunt rugile surde